b'\n_START_ARTICLE_\n\xc5\xa0tefan Modrinjak\n_START_SECTION_\n\xc5\xbdivljenje\n_START_PARAGRAPH_\n\xc5\xa0tefan Modrinjak se je rodil v drugi polovici 18. stoletja, 23. decembra 1774 v trdni kme\xc4\x8dki dru\xc5\xbeini. Po osnovni \xc5\xa1oli je \xc5\xa1tiri leta (1791-1795) obiskoval gimnazijo v bli\xc5\xbenjem hrva\xc5\xa1kem Vara\xc5\xbedinu in nato \xc5\xa1tudiral v Zagrebu. Filozofijo je \xc5\xa1tudiral leta 1796, kasneje se je preusmeril na bogoslovje (1797,-1800), ki ga je \xc5\xa1tudiral v Gradcu, kjer je bil 20. septembra 1800 tudi posve\xc4\x8den v duhovnika._NEWLINE_Kot kaplan je slu\xc5\xbeboval pri Sv. Miklav\xc5\xbeu, potem pri Veliki Nedelji in Ormo\xc5\xbeu, kot \xc5\xbeupnik pa pri Sv. Toma\xc5\xbeu in Sv. Miklav\xc5\xbeu, kjer je slu\xc5\xbeboval do svoje smrti. Veljal je za dobrega in pridnega gospodarja, ki se ni bal poprijeti za delo. \xc5\xbdupnijo Sv. Miklav\xc5\xbea je prevzel, ko je bila ta v popolnem neredu, vendar mu je uspelo, kljub slabim letinam, \xc5\xbee leta 1816 s pomo\xc4\x8djo nem\xc5\xa1kega reda, spraviti vse v red._NEWLINE_Ker je bil po naravi svobodoljuben, samozavesten, nemiren in je hrepenel po delu in uspehu, vendar ni na\xc5\xa1el popolnega zado\xc5\xa1\xc4\x8denja v poklicu, ki ga je opravljal. Tako, kot je on razumeval duhovni\xc5\xa1ko slu\xc5\xbebo, je hotel dati svoj dele\xc5\xbe pri razsvetljenosti naroda, kar mu ni uspelo, ker ni na\xc5\xa1el dovolj podpore. Zanimale so ga takratne dru\xc5\xbebeno-politi\xc4\x8dne razmere, francoska revolucija in nastajanje slovanske in slovenske zavesti. Svojo energijo je posku\xc5\xa1al nekaj \xc4\x8dasa usmerjati v urejanje gospodarskih zadev, vendar so ga stalna razo\xc4\x8daranja prisilila v iskanje tola\xc5\xbebe v pija\xc4\x8di._NEWLINE_\xc5\xa0tefan Modrinjak se je moral leta 1825 in 1827, ker se ni dovolj posve\xc4\x8dal opravljanju svojega poslanstva, zagovarjati tudi na \xc5\xa1kofiji v Gradcu. Ker je bil bolan, mu niso izrekli nobene kazni, vendar je vse to vznemirjenje poslab\xc5\xa1alo njegovo zdravstveno stanje in tako je 8. oktobra 1827 umrl.\n_START_SECTION_\nDelo\n_START_PARAGRAPH_\nModrinjak se je verjetno za\xc4\x8del ukvarjati s pisanjem pesmi v \xc4\x8dasu \xc5\xa1tudija in s tem nadaljeval, ko je postal duhovnik. Pretirane spodbude v okolju, v katerem je \xc5\xbeivel, ni na\xc5\xa1el, k pesnjenju ga je verjetno spodbudilo branje in prepevanje verskih in drugih pesmi. Modrinjakovo najbolj ustvarjalno obdobje je bilo v letih 1804- 1814, ko naj bi spisal okoli 40 pesmi, to\xc4\x8dno \xc5\xa1tevilo ni znano, ker jih je nekaj uni\xc4\x8dil po\xc5\xbear njegove rojstne hi\xc5\xa1e in uradnik, ki je urejal njegovo zapu\xc5\xa1\xc4\x8dino._NEWLINE_Za \xc4\x8das svojega \xc5\xbeivljenja ni do\xc4\x8dakal natisa svojih pesmi, ohranjeni so bili le zve\xc5\xbe\xc4\x8di\xc4\x8di z njegovim rokopisom. Prvi, ki je njegove pesmi javno objavil, je bil Stanko Vraz v zbirki Gusli i tambura. Najbolj znana je njegova pesem\xc2\xa0\xc2\xbbAmico Cvetkoni\xc2\xab. Misli so dokaj izvirne in jezik lep, seveda pod vplivom sredi\xc5\xa1kega nare\xc4\x8dja in hrva\xc5\xa1\xc4\x8dine._NEWLINE_Vsebinsko so njegove pesmi govorile o Bogu in veri, iskanju resnice, pravice in svobode , pesnikovanju, \xc4\x8dlove\xc5\xa1kih tegobah, menjavah letnih \xc4\x8dasov, ljubezni, veselju, \xc5\xbealosti, spo\xc5\xa1tovanju do kme\xc4\x8dkega stanu, lepoti narave in navsezadnje ljubezni do slovenskega naroda in \xc5\xbeelji po njegovi samostojnosti. \xc5\xa0tefan Modrinjak se kljub svoji nesporni nadarjenosti ni uspel prebiti v vrh tedanjega pesni\xc5\xa1tva. To mu ni uspelo, ker ob sebi ni imel tak\xc5\xa1ne podpore, kot jo je imel njegov sodobnik Valentin Vodnik v \xc5\xbdigi Zoisu. \xc5\xa0ele kasneje je bil uvr\xc5\xa1\xc4\x8den med pomembne slovenske predromantike.'